b'\n_START_ARTICLE_\nZobobol\n_START_SECTION_\nVzroki\n_START_PARAGRAPH_\nZobobol lahko povzro\xc4\x8dajo dejavniki v samem zobu (odontogeni zobobol) ali pa v okolnih tkivih (neondotogeni zobobol). Ve\xc4\x8dino zobobolov povzro\xc4\x8di odontogeni dejavnik, hkrati pa obstaja veliko neondotogenih vzrokov za zobobol (vnetje sinusa, angina pektoris ...). Zobobol je sicer bole\xc4\x8dina, zna\xc4\x8dilna za okvaro zobne pulpe ali periapikalnih tkiv, zaradi mo\xc5\xbenih drugih vzrokov pa ni pa zanesljiv pokazatelj obolenja.\n_START_SECTION_\nOdontogeni vzroki\n_START_PARAGRAPH_\nMed vzroki zobobola, ki izvirajo iz zobnega tkiva, so pulpitis (vnetje zobne pulpe), obi\xc4\x8dajno kot posledica zobne gnilobe ali po\xc5\xa1kodbe zoba, preob\xc4\x8dutljivost zobovine, vnetje pozobnice, lokaliziran ognojek, vnetje alveolarne kosti, akutni nekrotizirajo\xc4\x8di ulcerativni gingivitis ..._NEWLINE_Bole\xc4\x8dinski receptorji se nahajajo tako v pozobnici (vezivni strukturi, ki obkro\xc5\xbea zobno korenino) in v zobna pulpa|zobni pulpi, v slednji pa ni proprioceptorjev in mehanoceptorjev. Posledi\xc4\x8dno je zato obi\xc4\x8dajno bole\xc4\x8dina, ki izvira iz dentina in pulpe, slabo lokalizirana, medtem ko je bole\xc4\x8dina, ki izvira iz pozobnice, praviloma dobro lokalizirana.\n_START_SECTION_\nNeodontogeni vzroki\n_START_PARAGRAPH_\nNeodontogeni zobol lahko izvira iz okolnih obzobnih tkiv, lahko pa je zobobol tudi posledica prenesene bole\xc4\x8dine iz oddaljenej\xc5\xa1ega dela telesa. Mehanizem nastanka prenesene bole\xc4\x8dine ni popolnoma pojasnjen, odgovorni pa so tako periferni kot centralni mehanizmi. Do nje pride navadno zaradi mo\xc4\x8dnega dra\xc5\xbeenja vlaken C._NEWLINE_Neodontogeni vzroki zobobola so veliko manj pogosti. Lahko ga povzro\xc4\x8dijo na primer migrena ter bolezni u\xc5\xa1es, mo\xc5\xbeganov, karotidnih arterij in srca (na primer angina pektoris). Zelo redko je lahko tudi prihi\xc4\x8dnega izvora.\n_START_SECTION_\nDiagnosticiranje\n_START_PARAGRAPH_\nPostavitev diagnoze zobobola je lahko zahtevna, saj so njegovi vzroki \xc5\xa1tevilni, hkrati pa se ka\xc5\xbee zelo razli\xc4\x8dno. Bole\xc4\x8dina lahko izvira iz zoba ali pa drugega dela telesa. Bole\xc4\x8dina, ki izvira iz zoba, se lahko ka\xc5\xbee kot katera koli druga obrazna bole\xc4\x8dina. Ker so vzroki, ki izhajajo iz zoba, veliko pogostej\xc5\xa1i, se nanje pri diagnosticiranju najprej pomisli, preden se i\xc5\xa1\xc4\x8de naprej redkej\xc5\xa1e mo\xc5\xbene dejavnike. Hkrati velja, da pri gre pri obrazni bole\xc4\x8dini najprej pomisliti na zobobol. Za postavitev diagnoze so po pravilih dobre klini\xc4\x8dne prakse potrebni iz\xc4\x8drpna splo\xc5\xa1na in specialna anamneza ter natan\xc4\x8den klini\xc4\x8dni in rentgenski pregled. Pri specialni anamnezi je pomemben pacientov opis sedanje bole\xc4\x8dine, pa tudi bole\xc4\x8dine v preteklosti. S pomo\xc4\x8djo anamneze zobozdravnik ugotavlja trajanje, kakovost, pogostnost, jakost, lego, \xc5\xa1irjenje bole\xc4\x8dine, spro\xc5\xbeilne dejavnike, dejavnike ki omilijo bole\xc4\x8dino, in povezane dejavnike.\n_START_SECTION_\nEpidemiologija\n_START_PARAGRAPH_\nZobobol je pogosta oblika bole\xc4\x8dine. Gre za najpogostej\xc5\xa1o obliko akutne bole\xc4\x8dine v predelu ust in obraza. V posameznem letu zobobol 27 odstotkov splo\xc5\xa1ne populacije v razvitih dr\xc5\xbeavah, v domovih za ostarele pa kar 40\xc2\xa0%. Zobobol je glavni vzrok za obisk pacienta pri zobozdravniku.'